CELEX: 32009D0072
Language: sk
Date: 2008-12-15 00:00:00
Title: 2009/72/ES: Rozhodnutie Komisie z  15. decembra 2008 , ktorým sa vytvára expertná skupina pre trh platobných systémov

28.1.2009   
            
            
               SK
            
            
               Úradný vestník Európskej únie
            
            
               L 24/15
            
         
      ROZHODNUTIE KOMISIE
   
   z 15. decembra 2008,
   ktorým sa vytvára expertná skupina pre trh platobných systémov
   (2009/72/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   keďže:
   
               (1)
            
            
               Jedným z hlavných cieľov Spoločenstva je zabezpečovať náležité fungovanie vnútorného trhu, ktorého významnou súčasťou sú platobné služby. V kontexte rýchleho tempa inovácií a technologického napredovania je pre vnútorný trh dôležité disponovať spoľahlivými, pre užívateľov nenáročnými, efektívnymi a bezpečnými platobnými systémami, a to tak v prospech poskytovateľov služieb, ako aj užívateľov.
            
         
               (2)
            
            
               V súlade so zásadami lepšej regulácie prikladá Komisia pri vypracúvaní politiky súvisiacej s platobnými systémami veľkú dôležitosť náležitým konzultáciám s rôznymi zainteresovanými stranami, najmä s poskytovateľmi a používateľmi platobných služieb. Na tento účel môže byť pre Komisiu nutné vyžiadať si odborné stanovisko od špecialistov v poradnom orgáne.
            
         
               (3)
            
            
               Z tohto dôvodu je potrebné vytvoriť skupinu expertov v oblasti platobných systémov a vymedziť jej úlohy a štruktúru.
            
         
               (4)
            
            
               Ako sa uvádza v jej Bielej knihe o politike finančných služieb na roky 2005 – 2010, Komisia prikladá pomernému zastúpeniu užívateľov veľkú dôležitosť. Skupina by preto mala Komisii pomáhať využívať výhody čo najprimeranejšieho zastúpenia zainteresovaných strán.
            
         
               (5)
            
            
               Skupina by sa mala skladať z jednotlivcov s požadovanými odbornými znalosťami v oblasti platobných systémov. Členstvo v nej by však malo byť obmedzené na zástupcov súkromných zainteresovaných strán, pretože verejné orgány a centrálne banky majú v oblasti platobných systémov svoju vlastnú konzultačnú skupinu.
            
         
               (6)
            
            
               Skupina by mala Komisii pomáhať pri príprave a realizácii politiky súvisiacej s platobnými systémami.
            
         
               (7)
            
            
               Bez toho, aby boli dotknuté bezpečnostné predpisy, ktoré na základe rozhodnutia Komisie 2001/844/ES, ESUO, Euratom tvoria prílohu k rokovaciemu poriadku Komisie (1), by sa mali stanoviť pravidlá, ktoré upravujú poskytovanie informácií členmi tejto novej skupiny.
            
         
               (8)
            
            
               S osobnými údajmi týkajúcimi sa členov skupiny by sa malo zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (2),
            
         ROZHODLA TAKTO:
   Článok 1
   Expertná skupina pre trh platobných systémov
   Týmto sa vytvára expertná skupina pre trh platobných systémov (ďalej len „skupina“).
   Článok 2
   Úloha
   Úlohou tejto skupiny je:
   
               a)
            
            
               pomáhať Komisii pri príprave legislatívnych aktov alebo politických iniciatív súvisiacich s platobnými systémami vrátane problematiky prevencie podvodov týkajúcej sa odvetvia platobných systémov a ich používateľov;
            
         
               b)
            
            
               poskytovať prehľad o praktickej realizácii tejto politiky;
            
         
               c)
            
            
               uskutočňovať výmenu názorov na aktuálne osvedčené postupy a zabezpečovať monitorovanie potenciálnych problematických záležitostí trhu.
            
         Článok 3
   Konzultácie
   Komisia môže so skupinou konzultovať akúkoľvek záležitosť súvisiacu s platobnými systémami vrátane problematiky prevencie podvodov týkajúcej sa odvetvia platobných systémov a ich používateľov.
   Článok 4
   Členstvo – vymenovanie
   1.   Skupina pozostáva maximálne z 50 členov.
   2.   Členov skupiny vymenúva Komisia po vyhlásení výzvy na vyjadrenie záujmu spomedzi expertov v oblasti uvedenej v článku 2 spomedzi ktorýchkoľvek z týchto subjektov:
   
               a)
            
            
               predstavitelia platobného odvetvia vrátane spoločností a združení;
            
         
               b)
            
            
               predstavitelia užívateľov platobných systémov vrátane spoločností a združení;
            
         
               c)
            
            
               predstavitelia súkromných orgánov úzko zaangažovaných do prevencie platobných podvodov;
            
         
               d)
            
            
               jednotlivci z akademickej oblasti alebo s uznávanou úrovňou odborných znalostí v oblasti uvedenej v článku 2.
            
         3.   Členovia uvedení v odseku 2 vyjadrujú záujem o účasť v skupine písomnou formou.
   4.   Komisia posudzuje spôsobilosť jednotlivých expertov na základe týchto kritérií:
   
               a)
            
            
               príslušné preukázateľné vedomosti a odborné znalosti v oblasti, na ktorú sa vzťahuje mandát skupiny;
            
         
               b)
            
            
               praktické odborné znalosti alebo skúsenosti nadobudnuté v nedávnej dobe;
            
         
               c)
            
            
               znalosť jazyka, ktorý je zvyčajným jazykom komunikácie v oblasti financií, a to na úrovni, ktorá expertovi umožňuje zúčastňovať sa na diskusiách v tomto jazyku a vypracúvať v ňom správy.
            
         Prijaté vyjadrenia záujmu obsahujú dokumentáciu, ktorá preukazuje, že navrhovaný expert spĺňa podmienky ustanovené v tomto odseku.
   5.   Komisia vymenúva členov so zreteľom na skutočnosť, že je potrebné zohľadniť záujmy všetkých zainteresovaných strán. Komisia okrem toho zabezpečuje medzi prijatými návrhmi pomerné zastúpenie užívateľov, rozsiahle zemepisné zastúpenie a vyvážený pomer mužov a žien.
   6.   Navrhnutí experti, ktorí sa považujú za vhodných uchádzačov, avšak neboli vymenovaní, sa môžu zaradiť na rezervný zoznam, ktorý môže Komisia použiť pri vymenúvaní náhradníkov.
   7.   Uplatňujú sa tieto ustanovenia:
   
               a)
            
            
               členovia navrhnutí platobným odvetvím, užívateľmi platobných systémov alebo súkromnými orgánmi zaangažovanými do prevencie podvodov sa vymenúvajú ako zainteresované strany;
            
         
               b)
            
            
               členovia z akademickej oblasti alebo s uznávanou úrovňou odborných znalostí sa vymenúvajú ad personam.
            
         
               c)
            
            
               mandát členov skupiny sa začína prvým zasadaním skupiny; členovia ostávajú vo funkcii, pokiaľ nie sú nahradení alebo do konca svojho mandátu;
            
         
               d)
            
            
               členov, ktorí už nie sú schopní účinne prispievať k rokovaniam skupiny, ktorí sa vzdali funkcie alebo ktorí nespĺňajú podmienky stanovené v tomto článku alebo v článku 287 Zmluvy o ES, je možné na zvyšok ich funkčného obdobia nahradiť;
            
         
               e)
            
            
               členovia vymenovaní ad personam urobia každoročne písomné vyhlásenie, že sa zaväzujú konať vo verejnom záujme, v ktorom zároveň uvedú informácie o absencii alebo existencii akýchkoľvek záujmov, ktoré by mohli ovplyvniť ich objektívnosť;
            
         
               f)
            
            
               mená členov sa uverejnia v registri expertných skupín Európskej komisie, ako aj na webovej stránke GR pre vnútorný trh a služby; mená členov sa zhromažďujú, spracúvajú a uverejňujú v súlade s nariadením (ES) č. 45/2001.
            
         Článok 5
   Činnosť skupiny
   1.   Predsedom skupiny je zástupca Komisie.
   2.   Po dohode s Komisiou sa na základe poverenia stanoveného skupinou môžu na preskúmanie osobitných otázok vytvoriť podskupiny; takéto podskupiny sa rozpustia hneď po splnení úloh, ktorými boli poverené.
   3.   Zástupca Komisie môže prizvať odborníkov a pozorovateľov so špeciálnymi vedomosťami, aby sa podieľali na práci skupiny a podskupín.
   4.   Informácie nadobudnuté na základe účasti na rokovaniach skupiny alebo podskupiny sa nesmú zverejniť v prípade, ak Komisia vyhlási, že sa týkajú dôverných záležitostí.
   5.   Skupina a jej podskupiny sa zvyčajne stretávajú v priestoroch Komisie v takej forme a podľa časového harmonogramu, ktorý určí Komisia. Sekretariát skupiny zabezpečuje Komisia. Úradníci Komisie sa v prípade záujmu o danú oblasť môžu zúčastňovať na stretnutiach skupiny a jej podskupín.
   6.   Skupina prijíma svoj rokovací poriadok na základe štandardného rokovacieho poriadku prijatého Komisiou.
   7.   Komisia môže na internete uverejňovať všetky zhrnutia, závery, predbežné závery alebo pracovné dokumenty skupiny v pôvodnom jazyku príslušného dokumentu.
   Článok 6
   Výdavky na zasadnutia
   1.   Komisia uhradí členom, expertom a pozorovateľom cestovné výdavky a prípadne výdavky na stravu a ubytovanie v súlade s pravidlami Komisie o náhradách pre externých expertov.
   2.   Členovia, experti a pozorovatelia nemajú nárok na odmenu za poskytnuté služby.
   3.   Výdavky na zasadnutia sa uhrádzajú v rámci ročného rozpočtu, ktorý skupine pridelili príslušné útvary Komisie.
   
      V Bruseli 15. decembra 2008
      
         
            Za Komisiu
         
         Charlie McCREEVY
         
         
            člen Komisie
         
      
   
   
      (1)  Ú. v. ES L 317, 3.12.2001, s. 1.
   
      (2)  Ú. v. ES L 8, 12.1.2001, s. 1.